**บทความวิชาการ**

**1.ชื่อเรื่อง**

ความรู้ เจตคติ และพฤติกรรมในการดูแลสุขภาพช่องปากของเด็กวัยเรียนชั้นประถมศึกษาปีที่4-6 โรงเรียนหนองบัวโจดดงลิงวิทยา ตำบลเจ้าท่า อำเภอกมลาไสย จังหวัดกาฬสินธุ์

**2.หลักการและเหตุผล**

ในช่องปากของคนเราประกอ­บไปด้วยอวัยวะหลายส่วนประกอบกันไม่ว่าจะเป็น ฟัน ลิ้น เหงือก เส้นเลือด เส้นประสาท เป็นต้น แต่ละส่วนก็มีหน้าที่แตกต่างกันไปตามความสามารถและการสั่งการของสมอง ร่างกายของคนเราไม่สามารถขาดส่วนใดส่วนหนึ่งไปได้เนื่องจากทุกส่วนต่างก็มีความสำคัญด้วยกันทั้งนั้น ในทุกๆวันคนเราจะต้องบริโภคอาหารเข้าไปผ่านทางช่องปากไม่ว่าจะเป็นอาหารแข็งหรืออาหารเหลว หากดูแลหรือทำความสะอาดไม่ทั่วถึงก็จะทำให้เกิดปัญหาตามมามากมาย เช่น ฟันผุ เหงือกอักเสบ โรคปริทันต์ เป็นต้น ซึ่งการทำความสะอาดช่องปากที่ดีและเหมาะสมมากที่สุด คือ การแปรงฟันอย่างถูกวิธีเป็นประจำ อย่างน้อยวันละ 2 ครั้งเพื่อเป็นการป้องกันปัญหาสุขภาพช่องปาก

ปัญหาทางสุขภาพช่องปากเป็นปัญหาทางสาธารณสุขสำคัญที่ทำลายสุขภาพของประชาชน โดยโรคในช่องปากที่พบมากและเป็นปัญหาสาธารณสุขอันดับแรกในวัยเรียนคือ โรคฟันผุ จากการสำรวจสภาวะทันตสุขภาพแห่งชาติครั้งที่ 7 พ.ศ.2555 การสำรวจสภาวะโรคฟันผุในกลุ่มอายุ 12 ปี ระดับประเทศ พบว่ามีฟันแท้ผุ ร้อยละ 52.3 มีค่าเฉลี่ย ฟันผุ อุด ถอน (DMFT) เท่ากับ 1.3 ซี่ต่อคน ทั้งนี้ฟันที่ผุส่วนใหญ่ที่ยังไม่ได้รับการรักษาคิดเป็นร้อยละ 29.1 (สำนักงานทันตสาธารณสุข กรมอนามัย กระทรวงสาธารณสุข. 2555 : 36) ระดับภาคตะวันออกเฉียงเหนือพบว่ามีฟันแท้ผุ ร้อยละ 56.9 มีค่าเฉลี่ย ฟันผุ อุด ถอน (DMFT) เท่ากับ 1.8 ซี่ต่อคน (สำนักงานทันตสาธารณสุข กรมอนามัย กระทรวงสาธารณสุข. 2555 : 36) ทั้งนี้กลุ่มอายุ 12 ปี ถือเป็นกลุ่มสำคัญทาง ระบาดวิทยา เนื่องจากเป็นอายุที่มีฟันแท้ขึ้นครบ 28 ซี่ในช่องปาก ซึ่งอัตราการเกิดโรคฟันผุในวัยนี้จะใช้เพื่อทำนายแนวโน้มการเกิดโรคฟันผุในวัยผู้ใหญ่

จากผลการสำรวจในเรื่องพฤติกรรมการบริโภคขนมและเครื่องดื่ม พบว่าน้ำอัดลม เป็นเครื่องดื่มที่มีผลเสียต่อสุขภาพช่องปากอย่างชัดเจน เนื่องจากส่วนประกอบหลักของน้ำอัดลม คือ น้ำตาลซึ่งเป็นสาเหตุที่ทำให้เกิดโรคฟันผุ นอกจากนี้ น้ำอัดลมยังมีค่าความเป็นกรดสูง คือมี pH ประมาณ 2.7-3.0 ทำให้การดื่มน้ำอัดลมจะมีผลทำให้ เกิดฟันกร่อนได้ด้วยปัจจุบันน้ำอัดลมเป็นเครื่องดื่มที่หาง่ายและเป็นที่นิยมของเด็กเป็นอย่างมาก ผลจากการสำรวจพบว่า คงมีเด็กอายุ 12 ปี ที่ไม่เคยดื่มน้ำอัดลมเพียงร้อยละ 4.9 โดยเด็ก ส่วนใหญ่ ร้อยละ 45.6 จะดื่มน้ำอัดลมเป็นบางวัน เด็กในเขตเมืองดื่มน้ำอัดลมมากกว่าเด็กในเขตชนบท โดยภาพรวมแล้ว สามารถสรุปได้ว่า น้ำอัดลมเป็นเครื่องดื่มที่อยู่ในชีวิตประจำวันของเด็ก นอกจากนั้นการบริโภคขนมถุงกรุบกรอบ ซึ่งเป็นขนมที่บรรจุขายเป็นอีกพฤติกรรมหนึ่งที่ทำให้เกิดภาวะเสี่ยงต่อการเกิดโรคฟันผุ เนื่องจากขนมเหล่านี้มักมีแป้งและน้ำตาลเป็นส่วนประกอบหลักสถานการณ์จากการสำรวจพบว่า อัตราส่วนการบริโภคขนมถุงกรุบกรอบเป็นไปในทิศทางเดียวกันกับการดื่มน้ำอัดลมของเด็ก หากแต่พบว่า การบริโภคขนมชนิดนี้เป็นประจำมีอัตราส่วนมากกว่าการดื่มน้ำอัดลม โดยพบว่า ร้อยละ 28.2 ของเด็กอายุ 12 ปี บริโภคขนมเหล่านี้ทุกวัน (กองทันตสาธารณสุข กรมอนามัย กระทรวงสาธารณสุข)

โรคฟันผุมีสาเหตุมาจากคราบแบคทีเรียที่เกาะผิวหน้าฟัน คราบแบคทีเรียจะสะสมตามฟันได้ภายใน 20 นาที หลังจากกินอาหารถ้าไม่ขจัดคราบเหล่านี้ออกไปในแต่ละวันก็จะเป็นตัวเร่งให้ฟันผุเร็วขึ้น ถ้าปล่อยทิ้งไว้นานเข้าก็จะยิ่งแข็งมากขึ้นและกลายเป็นคราบหินปูน คราบแบคทีเรียและคราบหินปูนนั้นนำไปสู่ปัญหาฟันผุเป็นรู บวม เป็นหนอง เหงือกอักเสบ เยื่อหุ้มฟันอักเสบ ลมหายใจเหม็นมีกลิ่นปาก และอาจนำไปสู่ปัญหาอื่นนอกช่องปาก อย่างโรคหัวใจ เป็นต้น ซึ่งสาเหตุส่วนใหญ่เกิดจากการพฤติกรรมการรับประทานอาหารโดยมักจะรับประทานขนมขบเคี้ยว น้ำอัดลม ลูกกวาด และอาหารหวานเป็นประจำ ขาดการแปรงฟันที่ถูกวิธีหลังอาหารกลางวันและก่อนนอน เด็กนักเรียนยังขาดการกำชับดูแล ส่งเสริม และการปลูกฝังพฤติกรรมให้มีการแปรงฟันหลังอาหารของเด็กที่บ้าน และขาดความรู้ในการดูแลรักษาสุขภาพช่องปากและประโยชน์ของการแปรงฟัน อีกทั้งยังไม่ได้ไปพบทันตแพทย์เพื่อตรวจสุขภาพช่องปาก และรับการรักษาทางทันตรรมที่เหมาะสมในรายที่มีปัญหาสุขภาพช่องปาก

จากผลการสำรวจนักเรียนโรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์ ในปีการศึกษา 2558 พบว่านักเรียนชั้นประถมศึกษาปีที่ 4-6 มีปัญหาสุขภาพช่องปากมากกว่าทุกระดับชั้น โดยมีปัญหาโรคฟันผุ ร้อยละ 64.54 มีค่าเฉลี่ย ฟันผุ อุด ถอน (DMFT) เท่ากับ 2.1 ซี่ต่อคน ซึ่งมีค่าสูงกว่าทั้งระดับประเทศและระดับภาค จากข้อมูลดังกล่าว พบว่าในนักเรียนชั้นประถมศึกษาปีที่ 6 โรงเรียนหนองบัวโจดดงลิงวิทยามีปัญหาโรคฟันผุ ซึ่งนักเรียนระดับชั้นนี้มีอายุประมาณ 12-13 ปี จะมีฟันแท้เป็น 28 ซี่ (ชาตรี หัยกิจโกศล. 2550 : ไม่มีเลขหน้า) เนื่องจากเป็นช่วงที่มีการขึ้นของฟันแท้ครบทุกซี่ หากไม่มีการส่งเสริมและป้องกันในเรื่องทันตสุขภาพในทางที่ถูกต้องจะทำให้เกิดปัญหาทางด้านทันตสุขภาพมากยิ่งขึ้นในอนาคต นอกจากนั้นในกลุ่มนี้นักเรียนชั้นประถมศึกษาปีที่ 6 เมื่อจบการศึกษาในระดับชั้นประถมศึกษาจะได้รับการดูแลจากเจ้าหน้าที่สาธารณสุขก็ค่อนข้างน้อย ผู้ศึกษาจึงสนใจศึกษาเพื่อจะได้ทราบถึงปัญหาและนำมาใช้ในการวางแผนแก้ไขปัญหาให้ตรงกับสภาพความเป็นจริงอันจะส่งผลให้นักเรียนมีคุณภาพชีวิตที่ดีต่อไป ถึงแม้โรคฟันผุจะไม่ได้เป็นโรคร้ายแรงหรือเป็นโรคที่ก่อให้เกิดอันตรายถึงชีวิตก็ตาม แต่อาจเป็นสาเหตุทำให้เกิดโรคทั่วไปทางร่างกาย และอาจลุกลามเป็นสาเหตุซ้ำเติมให้โรคเกิดลุกลามมากขึ้น นอกจากนี้ยังมีผลกระทบต่อสุขภาพจิต การออกเสียง บุคลิกภาพ ความสามารถในการเรียน และที่สำคัญคือเป็นแหล่งของการติดเชื้อ อาจแพร่กระจายสู่อวัยวะอื่นๆ ทำให้เกิดอันตรายถึงชีวิตได้ นอกจากนี้ปัญหาทางทันตสุขภาพยังทำให้เกิดการสูญเสียทางเศรษฐกิจทั้งในระดับส่วนตัวและระดับส่วนรวม กล่าวคือ จะต้องรักษาเสียเงินเสียเวลา และรัฐบาลจะต้องใช้งบประมาณเป็นจำนวนมากเพื่อใช้จ่ายในการบรรเทาและแก้ปัญหาทันตสาธารณสุขอีกด้วย (ศิริรักษ์ นครชัย. 2548) ข้อมูลการจัดสรรค่าใช้จ่ายด้านทันตกรรมส่งเสริมป้องกัน พ.ศ.2556 พบว่ารัฐบาลต้องจัดสรรงบประมาณของงานทันตกรรมส่งเสริมป้องกันถึงกว่า 3,231 ล้านบาท สะท้อนให้เห็นว่ารัฐบาลจะต้องใช้งบประมาณเป็นจำนวนมากเพื่อใช้จ่ายในการบรรเทาและแก้ปัญหาทันตสาธารณสุข (สำนักงานหลักประกันสุขภาพแห่งชาติ. 2556) ปัจจัยทางพฤติกรรมศาสตร์และสิ่งแวดล้อมเป็นปัจจัยที่มีความสัมพันธ์ต่อการเกิดโรคในช่องปากมาก เพราะปัญหาทันตสุขภาพต่างๆ เกิดจากพฤติกรรมไม่เหมาะสมของตัวบุคคลเอง เช่น พฤติกรรมการไม่แปรงฟัน การบริโภคอาหาร หวานและขนมขบเคี้ยว การไม่ไปพบทันตแพทย์หรือเจ้าหน้าที่ทันตบุคลกร เป็นต้น แม้ทันตบุคลากรจะทุ่มเทความพยายามในการรักษาเพียงใดก็ตาม ก็ไม่สามารถทำให้ประชาชนมีสุขภาพช่องปากที่ดีแบบยั่งยืนได้ ถ้าไม่สามารถกระตุ้นให้ประชาชนดูแลอนามัยส่วนบุคคลของตนเองได้(นฤมล สีประโค. 2550) การดูแลสุขภาพช่องปากที่มีประสิทธิภาพนั้นจำเป็นต้องอาศัยการปรับเปลี่ยนพฤติกรรมของประชาชนร่วมด้วย ทั้งนี้เพราะโรคทางช่องปากเหล่านี้สามารถดูแลรักษาให้หายเองได้ด้วยตนเอง ถ้าพบในระยะต้นๆ และมีการเปลี่ยนแปลงพฤติกรรมการดูแลอนามัยช่องปาก กล่าวคือ ถ้าหากเป็นโรคฟันผุในระยะแรกสามารถรักษาได้โดยการอุดฟัน หากเป็นโรคฟันผุในระยะลุกลามที่ไม่สามารถรักษาได้จะต้องสูญเสียฟันแท้ไป อาจส่งผลไปที่ระบบย่อยอาหาร การสูญเสียฟันไม่เพียงแต่กระทบต่อหน้าที่หลักของฟันเท่านั้น แต่ยังส่งผลต่อจิตใจด้วย เช่น ฟันหน้าส่งผลต่อบุคลิกการยิ้ม มีผลต่อการเข้าสังคม ความมั่นใจ วิตกกังวล ขวยเขิน มีปัญหาในการพูดสื่อสารได้ (พจนารถ พุ่มประกอบศรี. 2558 : ไม่มีเลขหน้า)

ด้วยเหตุผลดังกล่าวผู้วิจัยจึงเห็นความสำคัญ และสนใจศึกษาพฤติกรรมการดูแลสุขภาพช่องปากในนักเรียนชั้นประถมศึกษาปีที่ 6 ในโรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์ เป็นกลุ่มเป้าหมาย โดยมีวัตถุประสงค์เพื่อศึกษาพฤติกรรมการดูแลสุขภาพช่องปาก และเพื่อเปรียบเทียบพฤติกรรมของนักเรียน จำแนกตามความรู้ และเจตคติ ตลอดจนปัญหาอุปสรรคในการดูแลสุขภาพช่องปาก เพื่อนำปัญหาที่พบจากการศึกษาครั้งนี้ มาหาแนวทางในการพัฒนาให้ได้ตามวัตถุประสงค์และสามารถนำไปถ่ายทอดให้แก่ตำบลหรือพื้นที่อื่นๆต่อไป เพื่อลดปัญหาที่มีผลต่อสุขภาพอนามัยช่องปากของนักเรียน

**3.วัตถุประสงค์**

1.เพื่อศึกษาความรู้เกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ในโรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์

2.เพื่อศึกษาเจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ในโรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์

3.เพื่อศึกษาพฤติกรรมการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ในโรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์

4.เพื่อศึกษาความสัมพันธ์ระหว่างความรู้ เจตคติ กับพฤติกรรมการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ในโรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์

**4.สมมติฐาน**

ความรู้ เจตคติ มีผลต่อพฤติกรรมการดูแลสุขภาพช่องปากในเด็กวัยเรียนชั้นประถมศึกษาปีที่ 4-6โรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์

**5.ประโยชน์ของงานวิชาการ**

5.1 เพื่อให้เข้าใจถึงความสัมพันธ์ระหว่างความรู้ เจตคติ และพฤติกรรมที่ส่งผลต่อการเกิดโรคฟันผุในกลุ่มเด็กวัยเรียน

5.2 เพื่อใช้ผลการศึกษาเป็นแนวทางในการแก้ไขปัญหาสุขภาพช่องปากในกลุ่มเด็กวัยเรียน

5.3 หน่วยงานที่เกี่ยวข้องสามารถนำผลจากการศึกษาใช้เป็นแนวทางในการแก้ไขปัญหา และเป็นสื่อให้ความรู้ได้

**6.รูปแบบ**

วิจัยเชิงสำรวจ

**7.ประชากร/กลุ่มตัวอย่าง**

เด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์

**8.เครื่องมือ**

แบบสอบถามความรู้ เจตคติ และพฤติกรรมในการดูแลสุขภาพช่องปากของเด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา ตำบลเจ้าท่า อำเภอกมลาไสย จังหวัดกาฬสินธุ์

**9.ขั้นตอน**

1. เลือกหัวข้อปัญหาที่จะทำการวิจัย

2. ศึกษาค้นคว้ารวบรวมความรู้พื้นฐาน และทฤษฎีที่เกี่ยวข้องกับงานวิจัย

3. ให้คำจำกัดความหัวข้อปัญหาที่จะทำการวิจัย

4. สร้างสมมติฐาน

5. พิจารณาแหล่งที่มาของข้อมูล

6. สร้างเครื่องมือที่จะใช้ในการวิจัย

7. การเก็บรวบรวมข้อมูล

8. การจัดกระทำข้อมูลและการวิเคราะห์ข้อมูล

9. ตีความผลการวิเคราะห์ข้อมูลเพื่อหาข้อสรุป

10. การเขียนรายงานการวิจัยและการจัดพิมพ์

**10.วิธีการขั้นตอน**

เก็บข้อมูลแบบสอบถามจากเด็กนักเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา โดยประสานกับผู้อำนวยการโรงเรียนหนองบัวโจดดงลิงวิทยา เพื่อขอความอนุเคราะห์ให้ผู้วิจัยได้แจกแบบสอบถามให้นักเรียนได้ตอบแบบสอบถามด้วยตนเอง โดยให้นักเรียนทำแบบสอบถามเสร็จแล้วรอรับกลับคืน

**11.ผลการวิเคราะห์ /ผลการศึกษา**

ในการวิจัยเรื่องความรู้ เจตคติ และพฤติกรรมการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ในโรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์ มีวัตถุประสงค์เพื่อศึกษาความรู้ เจตคติ และพฤติกรรมการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 และศึกษาความสัมพันธ์ระหว่างความรู้ เจตคติ กับพฤติกรรมการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ในโรงเรียนหนองบัวโจดดงลิงวิทยา ต.เจ้าท่า อ.กมลาไสย จ.กาฬสินธุ์ โดยการเก็บรวบรวมข้อมูลจากแบบสอบถาม โดยนำเสนอการวิเคราะห์ออกเป็น 5 ส่วน ดังนี้

ส่วนที่ 1 ข้อมูลทั่วไปของเด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา

ส่วนที่ 2 ความรู้เกี่ยวกับการดูแลสุขภาพช่องปากของเด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา

ส่วนที่ 3 เจตคติการดูแลสุขภาพช่องปากของเด็กวัยเรียนชั้นประถมศึกษาปีที่ 4-6 โรงเรียน หนองบัวโจดดงลิงวิทยา

ส่วนที่ 4 พฤติกรรมการดูแลสุขภาพช่องปากของเด็กวัยเรียนชั้นประถมศึกษาปีที่ 4-6โรงเรียนหนองบัวโจดดงลิงวิทยา

ส่วนที่ 5 ความสัมพันธ์ระหว่างความรู้ เจตคติ กับพฤติกรรมการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ในโรงเรียนหนองบัวโจดดงลิงวิทยา

มีรายละเอียดดังต่อไปนี้

**ส่วนที่ 1 ข้อมูลทั่วไปของเด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา**

ตาราง 1 ข้อมูลทั่วไปของนักเรียน (N = 110)

|  |  |  |
| --- | --- | --- |
| **ข้อมูลทั่วไป** | **จำนวน(คน)** | **ร้อยละ** |
| **เพศของนักเรียน** |  |  |
| ชาย | 36 | 32.70 |
| หญิง | 74 | 67.30 |
| **รวม** | **110** | **100** |
| **รายได้เฉลี่ยต่อเดือน (บาท)** |  |  |
| 5,000 – 10,000 บาท | 107 | 97.30 |
| 10,001 – 15,000 บาท | 3 | 2.70 |
| **รวม** | **110** | **100** |
| **µ = 7,536.36 บาท = 2,057.33 Min. = 5,000 บาท Max. = 15,000 บาท** | | |
| **อาชีพของผู้ปกครอง** |  |  |
| รับราชการ | 5 | 4.50 |
| เกษตรกรรม | 65 | 59.10 |
| ค้าขาย | 8 | 7.30 |
| รับจ้างทั่วไป | 5 | 4.50 |
| รับจ้างประจำ | 22 | 20.00 |
| แม่บ้าน | 5 | 4.50 |
| อื่นๆ | 0 | 0 |
| **รวม** | **120** | **100** |

จากตาราง 1 พบว่านักเรียนส่วนใหญ่เป็นเพศหญิง ร้อยละ 67.30 รายได้เฉลี่ยต่อเดือนของผู้ปกครองเฉลี่ย **7,536.36 บาท** ( **= 2,057.33)** ผู้ปกครองส่วนใหญ่มีอาชีพเกษตรกรรม ร้อยละ59.10 รองลงมา คือ รับจ้างประจำ ร้อยละ 20 และค้าขาย ร้อยละ 7.30 ตามลำดับ

**ส่วนที่ 2 ความรู้เกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6**

ตาราง 2 จำนวนและร้อยละของประชากรจำแนกการตอบถูกเป็นรายข้อในเรื่องความรู้เกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่4- 6 (N = 110)

|  |  |  |  |
| --- | --- | --- | --- |
| **ข้อคำถาม** | **ตอบถูก** | | **การแปรผล** |
| **จำนวน (คน)** | **ร้อยละ** |
| 1.ข้อใดกล่าวถูกต้อง(เฉลย:ฟันแท้มี 32 ซี่) | 70 | 63.60 | ปานกลาง |
| 2.ฟันของคนเรามีกี่ชุด อะไรบ้าง(เฉลย : 2 ชุดคือ ฟันแท้ ฟันน้ำนม) | 80 | 72.70 | ปานกลาง |
| 3.ข้อใดคือสาเหตุที่ทำให้เกิดโรคฟันผุ(เฉลย : มีเชื้อโรคในช่องปาก ไม่ได้แปรงฟัน กินอาหารหวาน เหนียวติดฟัน) | 86 | 78.20 | ปานกลาง |
| 4.ข้อใดคือสุขภาพช่องปากที่มีปัญหา(เฉลย : มีเลือดออกเวลาแปรงฟันหรือขัดฟัน) | 81 | 73.60 | ปานกลาง |
| 5.ข้อใดคือสุขภาพช่องปากที่ดี(เฉลย : ตัวฟันไม่มีหินปูนเกาะเลย) | 70 | 63.60 | ปานกลาง |
| 6.ข้อใดเป็นพฤติกรรมการดูแลสุขภาพช่องปากที่ดีที่สุด(เฉลย : แปรงฟันหลังอาหารทุกมื้อ) | 94 | 85.50 | ปานกลาง |
| 7.เมื่อปวดฟันควรปฏิบัติตัวอย่างไร(เฉลย : ไปพบทันตแพทย์) | 82 | 74.50 | สูง |
| 8.พฤติกรรมในข้อใดที่ทำให้เกิดฟันผุได้ง่ายที่สุด(เฉลย : กินขนมหวาน กรุบกรอบ) | 85 | 77.30 | ปานกลาง |
| 9.เมื่อพบว่าฟันตัวเองผิดปกติไปจากเดิมควรทำอย่างไร(เฉลย : บอกผู้ปกครองให้ทราบเพื่อจะได้ไปพบทันตแพทย์) | 80 | 72.70 | ปานกลาง |
| 10.เราควรไปพบทันตแพทย์อย่างน้อยปีละกี่ครั้ง(เฉลย : 2 ครั้ง) | 77 | 70.00 | ปานกลาง |

จากตาราง 2 พบว่าความรู้ของนักเรียนชั้นประถมศึกษาปีที่ 4-6 เกี่ยวกับการดูแลสุขภาพช่องปากเป็นรายข้อ นักเรียนตอบคำถามได้ถูกต้องมากที่สุด คือ ข้อใดเป็นพฤติกรรมการดูแลสุขภาพช่องปากที่ดีที่สุด(เฉลย : แปรงฟันหลังอาหารทุกมื้อ) ร้อยละ 85.50 รองลงมาคือ ข้อใดคือสาเหตุที่ทำให้เกิดโรคฟันผุ(เฉลย : มีเชื้อโรคในช่องปาก ไม่ได้แปรงฟัน กินอาหารหวาน เหนียวติดฟัน) ร้อยละ 78.20 และพฤติกรรมในข้อใดที่ทำให้เกิดฟันผุได้ง่ายที่สุด(เฉลย : กินขนมหวาน กรุบกรอบ) ร้อยละ 77.30 ตามลำดับ

ตาราง 3 จำนวนและร้อยละของประชากร จำแนกตามระดับความรู้เกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 (N = 110)

|  |  |  |
| --- | --- | --- |
| **ระดับความรู้** | **จำนวน (คน)** | **ร้อยละ** |
| สูง (8 - 10 คะแนน) | 54 | 49.1 |
| ปานกลาง (6 – 7 คะแนน) | 42 | 38.2 |
| ต่ำ (0 – 5 คะแนน) | 14 | 12.7 |
| **รวม** | **110** | **100** |
| µ = 7.31 = 1.42 Median= 7.00 Min. = 4.00 Max. = 10.00 | | |

จากตาราง 3 พบว่าความรู้ของนักเรียนชั้นประถมศึกษาปีที่ 4-6 เกี่ยวกับการดูแลสุขภาพช่องปากเป็นรายข้อ นักเรียนส่วนมากมีความรู้อยู่ในระดับสูง ร้อยละ 49.1 ระดับปานกลาง ร้อยละ 38.2 และระดับต่ำ ร้อยละ 12.7 โดยมีค่าเฉลี่ยเท่ากับ 7.31 และค่าส่วนเบี่ยงเบนมาตรฐานเท่ากับ 1.42

**ส่วนที่ 3 เจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา**

ตาราง 4 จำนวนและร้อยละของประชากร จำแนกตามเจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 (N = 110)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ข้อความ** | **ระดับเจตคติ** | | | | | **µ** |  | **การแปรผล** |
| **เห็นด้วยอย่างยิ่ง**  **(ร้อยละ)** | **เห็นด้วย**  **(ร้อยละ)** | **ไม่แน่ใจ**  **(ร้อยละ)** | **ไม่เห็นด้วย**  **(ร้อยละ)** | **ไม่เห็นด้วยอย่างยิ่ง**  **(ร้อยละ)** |
| 1.นักเรียนคิดว่าการแปรงฟันช่วยป้องกันฟันผุได้ | 49  (44.5) | 41  (37.3) | 16  (14.75) | 4  (3.6) | 0 | 4.23 | 0.83 | ดี |
| 2.นักเรียนคิดว่าการแปรงฟันควรแปรงหลังรับประทานอาหาร | 53  (48.2) | 35  (31.8) | 17  (15.5) | 4  (3.6) | 1  (0.9) | 4.23 | 0.90 | ดี |
| 3.นักเรียนคิดว่าการรับประทานขนมหวาน ขบเคี้ยว ทำให้เกิดฟันผุ | 64  (58.2) | 30  (27.30) | 10  (9.1) | 4  (3.6) | 2  (1.8) | 4.36 | 0.92 | ดี |
| 4.นักเรียนคิดว่าการดื่มน้ำอัดลมไม่มีผลเสียต่อฟันเลย | 55  (50) | 29  (26.4) | 17  (15.5) | 5  (4.5) | 4  (3.6) | 4.14 | 1.07 | ดี |
| 5.นักเรียนคิดว่าฟันผุเป็นเรื่องธรรมดา | 49  (44.5) | 43  (39.1) | 12  (10.9) | 4  (3.6 | 2  (1.8) | 4.20 | 0.90 | ดี |

ตาราง 4 จำนวนและร้อยละของประชากร จำแนกตามเจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 (N = 110) (ต่อ)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ข้อความ** | **ระดับเจตคติ** | | | | | **µ** |  | **การแปรผล** |
| **เห็นด้วยอย่างยิ่ง**  **(ร้อยละ)** | **เห็นด้วย**  **(ร้อยละ)** | **ไม่แน่ใจ**  **(ร้อยละ)** | **ไม่เห็นด้วย**  **(ร้อยละ)** | **ไม่เห็นด้วยอย่างยิ่ง**  **(ร้อยละ)** |
| 6.นักเรียนคิดว่าฟันผุรักษาไม่ได้ | 13  (11.9) | 12  (11.0) | 22  (20.2) | 27  (24.8) | 35  (32.1) | 2.75 | 1.12 | ปานกลาง |
| 7.นักเรียนคิดว่าฟลูออไรด์ช่วยป้องกันฟันผุได้ | 41  (37.3) | 38  (34.5) | 17  (15.5) | 6  (5.5) | 8  (7.3) | 3.89 | 1.18 | ดี |
| 8.นักเรียนคิดว่าการใช้ไหมขัดฟันเป็นสิ่งจำเป็นต่อการดูแลสุขภาพช่องปาก | 43  (39.1) | 35  (31.8) | 21  (19.1) | 7  (6.4) | 4  (3.6) | 3.96 | 1.08 | ดี |
| 9.นักเรียนคิดว่าไม่มีจำเป็นต้องไปพบทันตแพทย์เลย | 34  (30.9) | 38  (34.50 | 19  (17.3) | 9  (8.2) | 10  (9.1) | 3.70 | 1.24 | ดี |

จากตาราง 4 พบว่าเจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ข้อคำถามที่นักเรียนเห็นด้วยมากที่สุด คือ นักเรียนคิดว่าการรับประทานขนมหวานขบเคี้ยวทำให้เกิดฟันผุ ร้อยละ 58.2 รองลงมา คือ นักเรียนคิดว่าการดื่มน้ำอัดลมไม่มีผลเสียต่อฟันเลย ร้อยละ 50 และนักเรียนคิดว่าการแปรงฟันควรแปรงหลังรับประทานอาหาร ร้อยละ 48.2 ตามลำดับ

ตาราง 5 จำนวนและร้อยละของประชากร จำแนกตามระดับเจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 (N = 110)

|  |  |  |
| --- | --- | --- |
| **ระดับเจตคติ** | **จำนวน (คน)** | **ร้อยละ** |
| ดี (คะแนนเฉลี่ย 36-45) | 49 | 44.5 |
| ปานกลาง (คะแนนเฉลี่ย 31-35) | 53 | 48.2 |
| ไม่ดี (คะแนนเฉลี่ย 25-30) | 8 | 7.2 |
| **รวม** | **110** | **100** |
| µ = 35.16 = 3.43 Median= 35.00 Min.= 25.00 Max.= 42.00 | | |

จากตาราง 5 พบว่าเจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 นักเรียนส่วนมากมีเจตคติอยู่ในระดับปานกลาง ร้อยละ 48.2 ระดับดี ร้อยละ 44.5 และระดับไม่ดี ร้อยละ 8 โดยมีค่าเฉลี่ยเท่ากับ 35.16 และค่าส่วนเบี่ยงเบนมาตรฐานเท่ากับ 3.43

**ส่วนที่ 4 พฤติกรรมการดูแลสุขภาพช่องปากของเด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา**

ตาราง 6 จำนวนและร้อยละของประชากร จำแนกตามพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 (N=110)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ข้อความ** | **ระดับการปฏิบัติ** | | | | | | **µ** |  | **การแปรผล** |
| **เป็นประจำ**  **(ร้อยละ)** | **บ่อยครั้ง**  **(ร้อยละ)** | **บางครั้ง**  **(ร้อยละ)** | **นานๆครั้ง**  **(ร้อยละ)** | | **ไม่เคย**  **(ร้อยละ)** |
| 1.นักเรียนแปรงฟันหลังอาหารอย่างน้อยวันละ 2 ครั้ง | 17  (15.5) | 36  (32.7) | 35  (31.8) | | 14  (12.7) | 8  (7.3) | 3.36 | 1.11 | ปานกลาง |
| 2.นักเรียนแปรงลิ้นทุกครั้งที่แปรงฟัน | 15  (13.6) | 32  (29.1) | 35  (31.8) | | 20  (18.2) | 7  (6.4) | 3.28 | 1.13 | ปานกลาง |
| 3.นักเรียนใช้น้ำยาบ้วนปาก | 12  (10.9) | 31  (28.2) | 36  (32.6) | | 22  (20.0) | 9  (8.2) | 3.14 | 1.11 | ปานกลาง |
| 4.นักเรียนใช้ไหมขัดฟัน | 18  (16.4) | 35  (31.8) | 29  (26.4) | | 19  (17.3) | 9  (8.2) | 3.31 | 1.17 | ปานกลาง |
| 5.นักเรียนกินขนมหวาน ไอศกรีม ลูกอม | 17  (15.4) | 29  (26.4) | 28  (25.5) | | 26  (23.6) | 10  (9.1) | 3.15 | 1.21 | ปานกลาง |
| 6.นักเรียนกินผัก ผลไม้ | 9  (8.2) | 19  (17.3) | 31  (28.2) | | 38  (34.5) | 13  (11.8) | 2.75 | 1.12 | ปานกลาง |

ตาราง 6 จำนวนและร้อยละของประชากร จำแนกตามพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 (N=110) (ต่อ)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **ข้อความ** | **ระดับการปฏิบัติ** | | | | | | | **µ** |  | **การแปรผล** |
| **เป็นประจำ**  **(ร้อยละ)** | **บ่อยครั้ง**  **(ร้อยละ)** | | **บางครั้ง**  **(ร้อยละ)** | **นานๆครั้ง**  **(ร้อยละ)** | | **ไม่เคย**  **(ร้อยละ)** |
| 7.นักเรียนดื่มน้ำอัดลม | 13  (11.9) | 26  (23.9) | | 33  (30.30 | | 22  (20.2) | 15  (13.8) | 3.00 | 1.21 | ปานกลาง |
| 8.นักเรียนดื่มนมหวาน นมเปรี้ยว นมช็อกโกแลต นมสตรอว์เบอร์รี่ | 7  (6.4) | | 7  (6.4) | 23  (20.9) | | 43  (39.1) | 30  (27.3) | 2.25 | 1.12 | ไม่ดี |
| 9.นักเรียนตรวจฟันด้วยตนเอง | 14  (12.7) | | 29  (26.4) | 42  (38.2) | | 19  (17.3) | 6  (5.5) | 3.24 | 1.05 | ปานกลาง |
| 10.นักเรียนใช้ฟันกัดแทะของแข็ง | 28  (25.5) | | 45  (40.9) | 25  (22.7) | | 9  (8.2) | 3  (2.7) | 3.78 | 1.00 | ดี |
| **รวม** |  |  | |  | |  |  | **3.12** | **1.12** |  |

จากตาราง 6 พบว่าพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ข้อคำถามที่ตอบมากที่สุด คือ นักเรียนใช้ฟันกัดแทะของแข็ง ร้อยละ 25.5 รองลงมา คือ นักเรียนใช้ไหมขัดฟัน ร้อยละ 16.4 และนักเรียนแปรงฟันหลังอาหารอย่างน้อยวันละ 2 ครั้ง ร้อยละ 15.5 ตามลำดับ

ตาราง 7 จำนวนและร้อยละของประชากร จำแนกตามระดับพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6

|  |  |  |
| --- | --- | --- |
| **ระดับการปฏิบัติ** | **จำนวน (คน)** | **ร้อยละ** |
| ดี (คะแนนเฉลี่ย 41 - 50) | 0 | 0 |
| ปานกลาง (คะแนนเฉลี่ย 31 - 40) | 66 | 60.0 |
| ไม่ดี (คะแนนเฉลี่ย 20 - 30) | 44 | 40.0 |
| **รวม** | **110** | **100** |
| µ = 31.24 = 3.44 Median= 31.00 Min.= 20.00 Max.= 40.00 | | |

จากตารางที่ 7 พบว่าพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 นักเรียนส่วนมากมีพฤติกรรมอยู่ในระดับปานกลาง ร้อยละ 60 ระดับไม่ดี ร้อยละ 8 และไม่พบพฤติกรรมอยู่ในระดับดี โดยมีค่าเฉลี่ยเท่ากับ 31.24 และค่าส่วนเบี่ยงเบนมาตรฐานเท่ากับ 3.44

**ส่วนที่ 5 ความสัมพันธ์ระหว่างข้อมูลทั่วไป กับพฤติกรรมการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ในโรงเรียนหนองบัวโจดดงลิงวิทยา**

ตาราง 8 ความสัมพันธ์ระหว่างข้อมูลทั่วไป กับพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา

|  |  |  |
| --- | --- | --- |
| **ตัวแปรข้อมูลทั่วไป** | **พฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 6** | |
| **r** | **p-value** |
| เพศของนักเรียน | 0.016 | 0.870 |
| รายได้เฉลี่ยของผู้ปกครองต่อเดือน | 0.091 | 0.344 |
| อาชีพของผู้ปกครอง | -0.029 | 0.769 |

จากตาราง 8 พบว่า ข้อมูลทั่วไป กับพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 เพศ รายได้เฉลี่ยของผู้ปกครองต่อเดือน และอาชีพของผู้ปกครองไม่มีความสัมพันธ์กับพฤติกรรมเกี่ยวกับการดูแลสุขภาพช่องปากของนักเรียน โดยเพศ( r = 0.016, p-value =0.870) รายได้เฉลี่ยของผู้ปกครองต่อเดือน( r = 0.091 , p-value =0.344 ) และอาชีพของผู้ปกครอง ( r =

-0.029 , p-value = 0.769 )

ตาราง 9 ความสัมพันธ์ระหว่างความรู้เกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 และเจตคติของการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 กับพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา

|  |  |  |
| --- | --- | --- |
| **ตัวแปร** | **พฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6** | |
| **r** | **p-value** |
| ความรู้เกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 | 0.042 | 0.662 |
| เจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 | 0.051 | 0.073 |

**\*มีนัยสำคัญทางสถิติที่ระดับ 0.05**

จากตาราง 9 พบว่าความสัมพันธ์ระหว่างความรู้และเจตคติเกี่ยวกับการดูแลสุขภาพช่องปากกับพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 ความรู้และเจตคติไม่มีความสัมพันธ์กับพฤติกรรมเกี่ยวกับการดูแลสุขภาพช่องปากของนักเรียน โดยความรู้เกี่ยวกับการดูแลสุขภาพช่องปากในเด็กวัยเรียน ( r = 0.042 , p-value =0.662 ) และ เจตคติเกี่ยวกับการดูแลสุขภาพช่องปากในเด็กวัยเรียน( r = 0.051 , p-value =0.073 )

**12.อภิปราย**

12.1 ความรู้เกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6

ส่วนใหญ่เด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา มีความรู้อยู่ในระดับสูง โดยภาพรวมอยู่ในระดับปานกลางนักเรียนตอบคำถามได้ถูกต้องมากที่สุด คือ ข้อใดเป็นพฤติกรรมการดูแลสุขภาพช่องปากที่ดีที่สุด ร้อยละ 85.50 รองลงมา คือ ข้อใดคือสาเหตุที่ทำให้เกิดโรคฟันผุ ร้อยละ 78.20 และพฤติกรรมในข้อใดที่ทำให้เกิดฟันผุได้ง่ายที่สุด ร้อยละ 77.30 ซึ่งสอดคล้องกับ จามิกร (2541) ได้ศึกษาความรู้ ทัศนคติ และการปฏิบัติเกี่ยวกับทันตสุขภาพในนักเรียนประถมศึกษาปีที่ 4-6 ในอำเภอกาบัง จังหวัดยะลา จำนวน 128 คน พบว่า นักเรียนประถมศึกษาส่วนใหญ่มีความรู้ อยู่ในระดับสูง ทั้งนี้เนื่องจากโรงเรียนได้มีการให้ความรู้เรื่องการดูแลสุขภาพช่องปากแก่นักเรียนสม่ำเสมอ และมีเจ้าหน้าที่สาธารณสุขเข้าไปให้ความรู้เกี่ยวกับการดูแลสุขภาพช่องปากเป็นประจำ ทำให้นักเรียนส่วนใหญ่มีความรู้อยู่ในระดับสูง

12.2 เจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 โรงเรียนหนองบัวโจดดงลิงวิทยา

นักเรียนมีเจตคติเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 4-6 โดยภาพรวมอยู่ในระดับปานกลาง ร้อยละ 48.2 ข้อคำถามที่ตอบมากที่สุด คือ นักเรียนคิดว่าการรับประทานขนมหวานขบเคี้ยวทำให้เกิดฟันผุ ร้อยละ 58.2 รองลงมา คือ นักเรียนคิดว่าการดื่มน้ำอัดลมไม่มีผลเสียต่อฟันเลย ร้อยละ 50 และนักเรียนคิดว่าการแปรงฟันควรแปรงหลังรับประทานอาหาร ร้อยละ 48.2 ตามลำดับ ซึ่งสอดคล้องกับ บังอร กล่ำสุวรรณ์ (2552 : บทคัดย่อ) ได้ศึกษาเรื่องความรู้ ทัศนคติ และพฤติกรรมการดูแลสุขภาพช่องปากของนักเรียนใน โรงเรียนส่งเสริมสุขภาพ ที่ก้าวสู่โรงเรียนส่งเสริมสุขภาพระดับเพชร เขตตรวจราชการสาธารณสุขที่ 10 และ 12 พบว่า ทัศนคติของนักเรียน พบว่า นักเรียนมีความคิดเห็นในการดูแลสุขภาพช่องปากโดยภาพรวมอยู่ในระดับปานกลาง ( = 2.25, = 0.71)

12.3 พฤติกรรมการดูแลสุขภาพช่องปากของเด็กวัยเรียนชั้นประถมศึกษาปีที่ 4-6

นักเรียนส่วนมากมีพฤติกรรมอยู่ในระดับปานกลาง ร้อยละ 60 ระดับไม่ดี ร้อยละ 8 และไม่พบพฤติกรรมอยู่ในระดับดี ซึ่งสอดคล้องกับ สอดคล้องกับ ยุพดี (2549) ศึกษาพฤติกรรมการป้องกันโรคฟันผุของนักเรียนชั้นประถมศึกษาปีที่ 4-6 ในเขตรับผิดชอบ สถานีอนามัยตำบลท่าแค อำเภอเมือง จังหวัดลพบุรี พบว่า การปฏิบัติตนด้านทันตสุขภาพ อยู่ในระดับปานกลาง ร้อยละ 59.70 ระดับสูง ร้อยละ 36.60 และระดับต่ำ ร้อยละ 3.70

12.4 ความสัมพันธ์ระหว่างความรู้ เจตคติ กับพฤติกรรมการดูแลสุขภาพช่องปากในเด็กวัยเรียนชั้นประถมศึกษาปีที่ 4-6

นักเรียนมีความสัมพันธ์ระหว่างความรู้และเจตคติเกี่ยวกับการดูแลสุขภาพช่องปากกับพฤติกรรมเกี่ยวกับการดูแลสุขภาพช่องปากในเด็กวัยเรียนชั้นประถมศึกษาปีที่ 6 ความรู้และเจตคติไม่มีความสัมพันธ์กับพฤติกรรมเกี่ยวกับการดูแลสุขภาพช่องปากของนักเรียน โดยความรู้เกี่ยวกับการดูแลสุขภาพช่องปากในเด็กวัยเรียน ( r = 0.042 , p-value = 0.662 ) และ เจตคติเกี่ยวกับการดูแลสุขภาพช่องปากในเด็กวัยเรียน( r = 0.042 , p-value = 0.662 ) ซึ่งสอดคล้องกับ ณัฐวุธ แก้วสุทธา และคณะ (2558 : บทคัดย่อ) ได้ศึกษารูปแบบความสัมพันธ์เชิงสาเหตุและประสิทธิผลของโปรแกรมปรับเปลี่ยนพฤติกรรม การดูแลอนามัยช่องปากและสภาวะอนามัยช่องปากของวัยรุ่นตอนต้น พบว่านักเรียนที่ไดรับโปรแกรมการปรับเปลี่ยนพฤติกรรมการดูแลอนามัยช่องปากของวัยรุ่นตอนต้นจะมีการทำความสะอาดช่องปาก การบริโภคอาหารเพื่ออนามัยช่องปากและสภาวะอนามัยช่องปาก ดีกว่านักเรียนที่ไมไดรับโปรแกรม และไมพบปฏิสัมพันธ์ระหว่างตัวแปรจิตสังคมกับรูปแบบการฝึกอบรมที่มีต่อการทำความสะอาดช่องปาก การบริโภคอาหาร เพื่ออนามัยช่องปากและสภาวะอนามัยช่องปาก

**13.ข้อเสนอแนะ**

**13.1 ข้อเสนอแนะในการนำไปใช้ประโยชน์**

13.1.1 จากผลการวิจัยพบว่าส่วนของความรู้เกี่ยวกับการดูแลสุขภาพช่องปากเด็กวัยเรียน ซึ่งนักเรียนตอบคำถามถูกน้อยที่สุดคือ ข้อใดกล่าวถูกต้อง (เฉลย : ฟันแท้มี 32 ซี่) ตอบถูกเพียงร้อยละ 63.60 ข้อใดคือสุขภาพช่องปากที่ดี (เฉลย : ตัวฟันไม่มีหินปูนเกาะเลย) ตอบถูกเพียงร้อยละ 63.60 รองลงมา คือ เราควรไปพบทันตแพทย์อย่างน้อยปีละกี่ครั้ง ตอบถูกเพียงร้อยละ 70 และ ดังนั้นจึงควรจัดกิจกรรมอบรมหรือมีบอร์ดประชาสัมพันธ์ความรู้ให้กับนักเรียน เพื่อให้นักเรียนมีความรู้เกี่ยวกับการดูแลสุขภาพช่องปากมากขึ้น

13.1.2 จากผลการวิจัยพบว่าส่วนของเจตคติเกี่ยวกับการดูแลสุขภาพช่องปากเด็กวัยเรียน ซึ่งพบว่าข้อที่ไม่เห็นด้วยน้อยที่สุด คือ นักเรียนคิดว่าฟันผุรักษาไม่ได้ เพียงร้อยละ 2.75 รองลงมาคือ นักเรียนคิดว่าไม่มีจำเป็นต้องไปพบทันตแพทย์ เห็นด้วยร้อยละ 3.7 รองลงมาคือ นักเรียนคิดว่าฟลูออไรด์ช่วยป้องกันฟันผุได้ เห็นด้วยร้อยละ 3.89 ดังนั้นอาจจะต้องมีการรณรงค์ในเรื่องของทันตสุขภาพในเรื่องดังกล่าวให้มากขึ้น เพื่อกระตุ้นให้เกิดการปรับเปลี่ยนเจตคติไปในทางที่ดีขึ้น

13.1.3 จากผลการวิจัยพบว่าส่วนของการปฏิบัติเกี่ยวกับการดูแลสุขภาพช่องปากเด็กวัยเรียน นักเรียนที่ปฏิบัติเป็นประจำน้อยที่สุด คือ กินผักผลไม้เป็นประจำ เพียงร้อยละ 8.2 รองลงมาคือ นักเรียนใช้น้ำยาบ้วนปาก ร้อยละ 10.9 รองลงมาคือ นักเรียนตรวจฟันด้วยตนเอง ร้อยละ 12.4 ดังนั้นอาจจะมีการประสานงานกับทางโรงเรียนว่าให้มีมาตรการที่เอื้อต่อการส่งเสริมทันตสุขภาพที่ดี เช่น อาหารกลางวันควรมีผักผลไม้ และมีการอบรมการสอนตรวจฟันด้วยตนเองและการใช้น้ำยาบ้วนปาก ทั้งนี้เพื่อเป็นการลดพฤติกรรมที่ไม่พึงประสงค์ของนักเรียนลงไปได้

**13.2 ข้อเสนอแนะสำหรับการศึกษาครั้งต่อไป**

13.2.1 ควรประสานกับครูในโรงเรียนในการเข้าไปให้ความรู้เกี่ยวกับการดูแลสุขภาพช่องปากที่ดี เพื่อให้นักเรียนมีเจตคติที่ถูกต้องและปฏิบัติตัวได้ถูกต้องอีกด้วย

13.2.2 ควรมุ่งเน้นการปฏิบัติกิจกรรมหรือโครงการด้านทันตสุขภาพในโรงเรียนแบบการเสริมแรงทางบวก ให้ประชากรมีพฤติกรรมที่ดีอย่างต่อเนื่องต่อไป

**14.บรรณานุกรม/เอกสารอ้างอิง**

จามิกร ธรรมรัศมี. (2541). ความรู้ ทัศนคติ และการปฏิบัติเกี่ยวกับทันตสุขภาพในนักเรียน

ประถมศึกษาปีที่ 4-6 ในอำเภอกาบัง จังหวัดยะลา. ภาคนิพนธ์ปริญญาสาธารณสุขศาสตร์

บัณฑิต คณะสาธารณสุขศาสตร์, มหาวิทยาลัยมหิดล.(ม.ป.ป.).

บังอร กล่ำสุวรรณ์. (2552). ความรู้ ทัศนคติ และพฤติกรรมการดูแลสุขภาพช่องปากของนักเรียนใน โรงเรียนส่งเสริมสุขภาพ ที่ก้าวสู่โรงเรียนส่งเสริมสุขภาพระดับเพชร เขตตรวจราชการสาธารณสุขที่ 10 และ 12

ณัฐวุธ แก้วสุทธา. (2556). ปัจจัยเชิงสาเหตุของพฤติกรรมการดูแลอนามัยช่องปากของวัยรุ่นตอนต้น. วารสารพฤติกรรมศาสตร์, สถาบันวิจัยพฤติกรรมศาสตร์ มศว.

สุดรัก จันทสอน. (2549). พฤติกรรมการดูแลสุขภาพช่องปากของนักเรียนชั้นประถมศึกษาปีที่ 4-6 จังหวัดลพบุรี. สารนิพนธ์ปริญญาสาธารณสุขศาสตรบัณฑิต. โครงการสาธารณสุขศาสตรบัณฑิต(ต่อเนื่อง) ภาคพิเศษ, มหาวิทยาลัยเกษตรศาสตร์.

เกศชัย. ความรู้ ทัศนคติ และการปฏิบัติเกี่ยวกับทันตสุขภาพในเด็กนักเรียนชั้นประถมศึกษาปีที่ 5-6 ตำบลนิคมกระเสียว อำเภอด่านช้าง จังหวัดสุพรรณบุรี.

อรทัย แก้วจันทร์. (2548). พฤติกรรมการบริโภคอาหารที่มีผลต่อการเกิดโรคฟันผุ ในเด็กนักเรียนประถมศึกษา. วิทยาศาสตรมหาบัณฑิต (โภชนศาสตร์ศึกษา) วิทยานิพนธ์ปริญญา

วิทยาศาสตรมหาบัณฑิต, มหาวิทยาลัยเชียงใหม่

ยุพดี ตามวงศ์. (2549). พฤติกรรมการป้องกันโรคฟันผุของนักเรียนชั้นประถมศึกษาปีที่ 4-6 ในเขตรับผิดชอบของสถานีอนามัยตำบลท่าแค อำเภอเมือง จังหวัดลพบุรี. สารนิพนธ์ปริญญาสาธารณสุขศาสตรบัณฑิต (ต่อเนื่อง) ภาคพิเศษ, มหาวิทยาลัยเกษตรศาสตร์.